b'\n_START_ARTICLE_\nOksidacija alfa\n_START_PARAGRAPH_\nOksidacija alfa (\xce\xb1-oksidacija) je proces, pri katerem se iz dolo\xc4\x8denih ma\xc5\xa1\xc4\x8dobnih kislin, ki imajo na \xce\xb2-ogljikovem (C) atomu metilno skupino, cepi samo eden ogljikov atom na karboksilnem koncu. Pri \xc4\x8dloveku je tak\xc5\xa1na ma\xc5\xa1\xc4\x8dobna kislina fitanska kislina, ki se preko oksidacije alfa v peroksisomih pretvori pristansko kislino, ki pa lahko vstopi v proces oksidacije beta.\n_START_SECTION_\nMedicinski pomen\n_START_PARAGRAPH_\nOkvare komponent oksidacije alfa (najpogosteje mutacije gena, ki nosi zapis (kodira) za fitanoil-CoA hidroksilazo), privedejo do Refsumove bolezni (tudi atakti\xc4\x8dna polinevritiformna heredopatija), pri kateri se v krvi kopi\xc4\x8di fitanska kislina, kar povzro\xc4\x8di mi\xc5\xa1i\xc4\x8dno oslabelost, resne okvare \xc5\xbeiv\xc4\x8devja, kot so kroni\xc4\x8dni polinevritis (vnetje ve\xc4\x8djega \xc5\xa1tevila \xc5\xbeiv\xc4\x8dev), pigmentozni retinitis (vnetje mre\xc5\xbenice, cerebelarna ataksija (motena usklajenost mi\xc5\xa1i\xc4\x8dnih gibov), ter gluhost in slepoto. Glede na to, da je fitanska kislina prisotna v velikih koli\xc4\x8dinah v zeleni zelenjavi, in da se kopi\xc4\x8di v ma\xc5\xa1\xc4\x8dobnih zalogah pre\xc5\xbevekovalcev, ki jo zau\xc5\xbeijejo, se lahko bolezen prepre\xc4\x8di ali vsaj omili z izogibanjem zelene zelenjave ter mesa in mleka pre\xc5\xbevekovalcev v prehrani obolelega \xc4\x8dloveka. Terapijo je potrebno za\xc4\x8deti dovolj zgodaj, preden pride do nepovratnih (ireverzibilnih) okvar \xc5\xbeiv\xc4\x8devja.'